# Opmærksomhedspunkter og anbefalinger fra arbejdsgruppen vedr. bosætning og vækst – august 2016

**Baggrund**

På baggrund af demografiske udfordringer på 0-18 års området, hvor børnetallet er faldet drastisk over de seneste år, har Byrådet i juni 2015 besluttet at igangsætte en proces, der kan håndtere de afledte virkninger heraf – såvel de faglige, økonomiske som lokale, herunder effekten for byer, by- og lokalsamfund.

For særligt at belyse skole og dagtilbuds betydning for bosætning og vækst nedsættes en arbejdsgruppe af repræsentanter fra udviklingsrådene til at belyse dette emne.

Arbejdsgruppen har arbejdet inden for en ramme på 10 timer inklusiv møder og forberedelse i maj, juni og august 2016.

**Leverancer**

Arbejdsgruppen for bosætning og vækst opgave er, at komme med input til, hvad Styregruppen for strukturdrøftelserne kan højde for, når de skal fastlægge ny struktur, der er 20. mio. kr. billigere i drift. De fem øvrige arbejdsgrupper skal komme med et samlet scenarie for hele dagtilbuds- og skoleområdet, hvorfor der er afsat mere tid til arbejdet i disse arbejdsgrupper.

På denne baggrund har arbejdsgruppen for bosætning og vækst nedenfor opstillet en række opmærksomhedspunkter/anbefalinger til Styregruppen for strukturdrøftelserne.

Anbefalingerne er et udtryk for de forskellige holdninger, der er kommet til udtryk på arbejdsgruppens møder. Anbefalingerne er således ikke udtømmende eller fuldstændig afstemt blandt arbejdsgruppens medlemmer.

Opmærksomhedspunkterne/anbefalingerne præsenteres af arbejdsgruppen for Styregruppen i september 2016.

**Anbefalinger/opmærksomhedspunkter:**

**Ledelse**

Der kan skabes økonomisk råderum med højere grad af fælles ledelse.

Central ledelse for skolerne i de 10 skoledistrikter, hvor de mindste skoler er filialer. I alt bør der være 600-800 elever under hver fælles ledelse. Ledelsen skal være synlig på filialer.

Forvaltningen bør slankes og flere beslutninger bør udliciteres til skole- og dagtilbudsledelserne.

De administrative opgaver på skoler og dagtilbuds matrikler bør minimeres. Ligeledes bør der fortsat være mest mulig fokus på tid til kerneopgaven.

**Lokalsamfund**

Der bør oprettes børnebyer/landsbymodeller, hvor det giver mening, hvor børnehave og skole er samlet under et tag, med en fælles ledelse. Hvis der eksempelvis på skolernes matrikler er plads til dagtilbuddenes børn, kunne de flyttes hertil. I denne sammenhæng bør der dog være fokus på udgifter til indretning af skolerne matrikler til dagtilbud.

**Eventuelle lukninger**

Hvis lukning, bør der foretages en samlet flytning af de omfattede børn/elever, så disse flyttes til samme skole eller dagtilbud. Alternativt kan det medføre at en by bliver delt i to ved tilknytning til forskellige skoler og dette kan have negativ betydning for landsbyens videre udvikling.

Hvis lukning af dagtilbud eller skoler i et lokalsamfund, bør der skabes nyt samlingssted i den pågældende by, så der ikke er landsbyer der ’går til’, som følge af lukninger. Et samlingssted kunne være en forsamlingshus eller lign. der giver mulighed for et alternativt fælles møderum.

Der bør bevares skoler/dagtilbud i de byer som ligger tæt på Esbjerg og andre store byer samt har befolkningstilvækst og høj gennemsnitsindtjening. Dette for at sikre fortsat vækst i disse byer.

Der bør være samme penge pr. elev til hver skole. Bæredygtige skoler skal ikke betale for mindre bæredygtige skoler.

Det er vigtigt, at der bevares et helhedsøkonomisk perspektiv og at de bevarede skoler/dagtilbud er bæredygtige. Der skal således sikres en bæredygtig struktur fremadrettet.

**Overbygningsskoler**

Der bør bevares overbygningsskoler i de nuværende skoledistrikter. I Varde by kan der dog reduceres til to overbygningsskoler, da transporttiden her fortsat vil være forholdsvis kort for de påvirkede børn.

Eventuelt kunne man have et niveau for hvor små skoler må blive.

**IT som læringsredskab**

IT som læringsredskab kan give mulighed for differentiering og effektivisering af undervisningen ved eksempelvis skypeundervisning eller lign.

Der bør afsættes rette ressourcer til kompetenceudvikling i IT for personale i skoler og dagtilbud.

Det bør overvejes at investere i Clio. Clio Online er Danmarks største digitale undervisningsforlag.

Det kan overvejes om Varde Kommunes skoler bør have en særlig IT profil, hvilket vil skabe god brandingværdi samt tiltrække kompetent personale.

IT kan være til at understøtte niveaudeling/differentieret indlæring for eleverne.

Eventuelt kan IT være med til at muliggøre at nogle elever kan komme hurtigere igennem undervisningssystemet eller i hvert fald blive udfordret løbende af rette undervisningsmateriale.

**Bygninger**

Vedligeholdelsesbesparelser kan sikres ved at fjerne overskydende bygninger.

Bygninger bør væres tidssvarende i forhold til energi, isolering, ventilation mv. Dette kan skabe besparelser på drift fremadrettet.

Det bør overvejes om sale-and-lease-back modellen (Farum modellen) kan være nyttig.

Det bør overvejes, hvor der kan lejes ledige lokaler ud.

Det er af afgørende betydning af bygningsanalysen er baseret på korrekt data.

Inventaret i skoler og dagtilbud bør være af bedre stand. Der bør være en opfølgning på, hvad behovet er for optimering af inventar. Der kunne eksempelvis være en overordnet fælles pedel for alle skoler.

Det er vigtigt, at driften af bygninger i en fremadrettet struktur højnes og kvalificeres.

**Transport**

Tid, ikke afstand, er vigtigt. Der bør max være 30 minutters transporttid pr. vej for eleven.

Kortere transporttid jo yngre eleverne er. Børnehaver/små skolebørn bør have nærhed lokalt og overbygningselever kan have længere transport.

Skoler kan købe egen bus, der betjenes/køres af landsbypedeller eller frivillige chauffører.

’Skole Go More’ – der kan etableres forældrearrangeret samkørsel. Det kunne eksempelvis arrangeres via en app til brug for forældre, så de internt kunne koordinere kørsel.

**Undervisere/pædagoger:**

Det er vigtigt, at der sættes ressourcer af til at kvalificere lærere til undervisning i de nye IT-læringsmetoder. Evt. kunne nogle undervisere fjernundervise og der kunne på denne baggrund være hjemmeundervisningsdage.

Der bør være mulighed for, at lærerne kan specialisere sig i bestemte fag. Eksempelvis faglærere såsom kinesisk, fransk eller lign.

Undervisere/pædagoger kan udveksles imellem de enkelte skoler. Nogle lærere kunne evt. have to dage på en skole og 3 dage på en anden skole eller lign.

Det er vigtigt at undervisere/pædagoger har så få administrative opgaver som muligt.

**Eleverne/børnenes læring**

Dygtige og engagerede lærere/pædagoger er lig med trygge og indlæringsparate elever/børn.

**Forældresamarbejde**

Forældre skal tage ansvar via Forældreråd eller lign. Der skal gøres en ekstra indsats for at alle forældre til at deltage i sociale arrangementer i skoler/dagtilbud. Det kunne skabes via medejerskab for forældrene.

Ledelsen kunne blive mere synlig ved at have kontor i umiddelbar nærhed af indgangen, så ledelsen kommer tættere på og således indirekte understøtter forældreinvolveringen/forældresamarbejdet.

Der kunne skabes flere arbejdsdage i klassen.

Bedsteforælder-generationen kan have en mere aktiv rolle i dagtilbud og skoler eksempelvis via frivillighed.

Egenbetaling på eksempelvis morgenmad, for at sikre optimal læring fremadrettet. Dog skal vi være opmærksom på administrative omkostninger.

**Det skal være spændende!**

Vi skal være opmærksomme på, hvordan vi skaber et spændende tilbud om dagtilbud og skoler. Så vi kan brande os herpå. Inspiration fra Niels Bjørn om at skabe gode steder at leve.

**Profil eller toning**

Det bør overvejes om man kan have en profil eller toning for den enkelte børnehave eller skole, så det er muligt at skabe forskellige tilbud rundt om i Varde Kommune. Eksempelvis som tidligere nævnt IT toning. Eller en naturbørnehave eller en børnehave med fokus på forskellige kulturer.